कश्मीर भारत का अभिन्न हिस्सा है : शांति भूषण  
टीम अन्ना के सदस्य शांति भूषण ने कहा कि उनके बेटे प्रशांत भूषण का यह आशय कभी नहीं था कि कश्मीर भारत का अभिन्न हिस्सा नहीं है।
पूर्व कानून मंत्री और टीम अन्ना के सदस्य शांति भूषण ने कहा कि उनके बेटे प्रशांत भूषण का यह आशय कभी नहीं था कि कश्मीर भारत का अभिन्न हिस्सा नहीं है।   कुछ दिन पहले ही प्रशांत पर उनकी कश्मीर पर विवादास्पद टिप्पणी को लेकर हमला हुआ था।  शांति भूषण ने कहा, मेरे बेटे ने यह कभी नहीं कहा कि कश्मीर भारत का अभिन्न हिस्सा नहीं है। यह भारत का अभिन्न हिस्सा है। उन्होंने केवल कश्मीर में जनता की राय जानने के लिए जनमत संग्रह कराने को कहा था। उन्होंने कहा कि भारी संख्या में सुरक्षा बलों की तैनाती से कश्मीरियों में असहजता का भाव पैदा हो गया है और उन्हें राहत देने के लिए कम से कम दो साल के लिए सुरक्षा बलों को हटा देना चाहिए।  शांति भूषण ने देश से संबंधित मामलों पर बोलने वाले जानकारों तथा नेताओं को सुरक्षा देने के लिए एक नया कानून बनाने की भी मांग की। उन्होंने कहा, सभी को संविधान के अनुच्छेद 19 (1ए) के तहत बोलने का अधिकार है और केवल बयान देने पर शारीरिक हमला करना गैर जमानती अपराध होना चाहिए जिसमें कम से कम पांच साल की जेल हो।